Batman-tähti Adam West, 88, on kuollut leukemiaan.

Näyttelijä Adam West on kuollut 88-vuotiaana. West kuoli perheensä tiedottajan mukaan leukemiaan. Hän nukkui pois rauhanomaisesti perheensä ympäröimänä. Asiasta uutisoi mm. Hollywood Reporter.

West muistetaan ennen kaikkea Batmanina. Hän näytteli viittasankaria 1960-luvulla Batman-televisiosarjassa, jota tehtiin kolme tuotantokautta. Camp-huumoristaan tunnetusta sarjasta tehtiin myös elokuva vuonna 1966.

West antoi äänensä Batmanille vielä viime vuonna 60-luvun sarjan hengessä tehdyssä animaatiossa Batman: Return of the Caped Crusaders. Hän teki myös muita äänitöitä vielä viimeisinä elinvuosinaan.

Robin (Burt Ward) ja Batman (Adam West).­

Westiä kaipaamaan jäivät vaimo Marcelle, kuusi lasta, viisi lastenlasta ja kaksi lastenlastenlasta.